Turinys

# Naujos spalvos parinkimas

„LibreOffice“ programų pakete galima aprašyti naujas spalvas naudojantis dvimačiu spalvų lauku ir skaitinėmis spalvų komponentų reikšmėmis spalvos parinkimo dialogo lange..

Jei norite tai atlikti…

Pasirinkite komandą Formatas → Teksto langelis arba figūra → Sritis, kortelėje Sritis spustelėkite mygtuką Spalva, tuomet – mygtuką Parinkti.

Trimačių efektų dialogo lango kortelėje Apšvietimas spustelėkite mygtuką Spalvų dialogo langas .

## Spalvos parinkimo langas

Spalvos parinkimo langas sudarytas iš keturių dalių.

- Žymimosiomis akutėmis galima pasirinkti spalvos komponentą. Spalvos komponentai priklauso nuo spalvų modelio. Tai gali būti raudona, žalia ir mėlyna spalvos (RGB modelis), arba atspalvis, grynis ir skaistis (HSB modelis). Komponentų pagal CMYK spalvų modelį pasirinkti negalima, reikšmės pagal šį modelį pateikiamos tik kaip papildoma informacija.

- Suktukų mygtukais pasirenkama kiekvieno spalvos komponento skaitinė reikšmė.

- Vertikaliu spalvų komponentų šliaužikliu galima pakeisti kiekvieno komponento skaitines reikšmes. Dideliame kvadratiniame spalvų lauke galima apytiksliai pasirinkti spalvos komponentą.

- Horizontalioje juostoje apačioje greta rodomos esama ir nauja spalvos.

Spustelėkite didžiajame spalvų lauke kairėje ir pasirinkite naująją spalvą. Naudojantis šiuo lauku galima keisti dviejų spalvos komponentų reikšmes pagal RGB arba HSB spalvų modelius. Atkreipkite dėmesį, kad šitaip keičiami du komponentai, kurių akutė dešinėje dialogo lango pusėje nepažymėta.

Dešinėje apatinės juostos pusėje rodoma pradinė spalva iš ankstesnės kortelės Spalvos.

Kairėje juostos pusėje rodoma naujoji spalva, parinkta šio dialogo lango valdikliais.

Spalviniam spausdinimui „LibreOffice“ programoje naudojamas tik RGB spalvų modelis. CMYK modelio komponentų reikšmės rodomos tik spalvos parinkimui pagal CMYK spalvų modelį palengvinti.

## RGB

### Raudona

Kai akutė pažymėta, raudonos spalvos komponento reikšmė keičiama vertikaliuoju spalvos šliaužikliu, o žalios ir mėlynos spalvų komponentų reikšmės keičiamos dvimačiame spalvos parinkimo lauke. Leidžiamos reikšmės – nuo 0 iki 255.

### Žalia

Kai akutė pažymėta, žalios spalvos komponento reikšmė keičiama vertikaliuoju spalvos šliaužikliu, o raudonos ir mėlynos spalvų komponentų reikšmės keičiamos dvimačiame spalvos parinkimo lauke. Leidžiamos reikšmės – nuo 0 iki 255.

### Mėlyna

Kai akutė pažymėta, mėlynos spalvos komponento reikšmė keičiama vertikaliuoju spalvos šliaužikliu, o žalios ir raudonos spalvų komponentų reikšmės keičiamos dvimačiame spalvos parinkimo lauke. Leidžiamos reikšmės – nuo 0 iki 255.

## Šešioliktainis kodas

Įvedamas ir rodomas spalvos šešioliktainis kodas pagal RGB spalvų modelį.

## HSB

### Atspalvis

Kai akutė pažymėta, atspalvio komponento reikšmė keičiama vertikaliuoju spalvos šliaužikliu, o grynio ir skaisčio komponentų reikšmės keičiamos dvimačiame spalvos parinkimo lauke. Leidžiamos reikšmės – nuo 0 iki 359 laipsnių.

### Grynis

Kai akutė pažymėta, grynio komponento reikšmė keičiama vertikaliuoju spalvos šliaužikliu, o atspalvio ir skaisčio komponentų reikšmės keičiamos dvimačiame spalvos parinkimo lauke. Leidžiamos reikšmės – nuo 0 iki 100 procentų.

### Skaistis

Kai akutė pažymėta, skaisčio komponento reikšmė keičiama vertikaliuoju spalvos šliaužikliu, o atspalvio ir grynio komponentų reikšmės keičiamos dvimačiame spalvos parinkimo lauke. Leidžiamos reikšmės – nuo 0 iki 100 procentų.

## CMYK

### Žydra

Nustatoma žydros spalvos komponento reikšmė pagal CMYK spalvų modelį.

### Purpurinė

Nustatoma purpurinės spalvos komponento reikšmė pagal CMYK spalvų modelį.

### Geltona

Nustatoma geltonos spalvos komponento reikšmė pagal CMYK spalvų modelį.

### Juoda

Nustatoma juodos spalvos komponento reikšmė pagal CMYK spalvų modelį.