Turinys

# Importo ir eksporto filtrai

„LibreOffice“ programomis, be savųjų XML pagrindo formatų, dokumentus galima įrašyti įvairiais kitais XML formatais, taip pat tokių formatų dokumentus atverti.

UNIX sistemose kai kurie failų formatai nėra automatiškai atpažįstami.„LibreOffice“ paprastai automatiškai atpažįsta atveriamo failo formatą. Kartais dokumentų atvėrimo lange gali tekti rankiniu būdu parinkti atveriamo failo tipą. Pavyzdžiui, jei grynojo teksto faile įrašytą duomenų bazės lentelę norėsite atverti kaip duomenų bazės lentelę, pažymėjus failą reikės parinkti ir failo tipą „Grynasis tekstas - CSV“.

## BASIC Macros in Microsoft Office Documents

Lange LibreOffice → Parinktys Priemonės → Parinktys → Įkėlimas ir įrašymas → VBA savybės galima nustatyti VBA makrokomandų kodo apdorojimo „MS Office“ dokumentuose parinktis. VBA makrokomandų negalima vykdyti „LibreOffice“ programose; pirmiausia jas reikia konvertuoti ir pritaikyti. Dažnu atveju „LibreOffice“ programomis reikės pataisyti tik matomą „Word“, „Excel“ ar „PowerPoint“ dokumentų turinį ir vėl įrašyti failus „Microsoft Office“ formatu, o juose esančių makrokomandų nekeisti. Galima pasirinkti, kaip turėtų elgtis „LibreOffice“: įrašyti VBA makrokomandas komentarų forma kaip „LibreOffice“ paprogrames, o įrašant dokumentą „MS Office“ formatu vėl įrašyti jas pradiniu formatu, arba pašalinti „Microsoft Office“ makrokomandas atveriant failą. Pastaroji parinktis yra patikimas būdas išvengti „Microsoft Office“ dokumentuose galinčių būti virusų.

## Pastabos dėl išorinių formatų ir failų tipų

Kai kurie importo ar eksporto filtrai bus paminėti dokumentų atvėrimo ir įrašymo dialogo languose, net jei tie filtrai nebus įdiegti. Jei parinksite tokį filtrą, programa pasiūlys jį įdiegti.

Jei norite įdiegti papildomus filtrus arba pašalinti esamus, baikite darbą su „LibreOffice“, paleiskite diegimo programą ir pasirinkite parinktį Keisti. Atvertame dialogo lange bus galima pasirinkti atskirus „LibreOffice“ komponentus, kuriuos reikia įdiegti arba pašalinti. Grafikos filtrai yra grupėje „Pasirenkami komponentai“.

### Teksto dokumentų importas ir eksportas

Tekstų rengykle „LibreOffice Writer“ galima atverti įvairių versijų „Microsoft Word“ formato dokumentus. Taip pat galima įrašyti teksto dokumentus „Word“ formatu. Vis dėlto, ne visus „LibreOffice“ teksto dokumentų elementus galima įrašyti „Word“ formatu, ir ne viską iš „Word“ formato galima importuoti.

Importuojant paprastai nesklandumų nekyla. Net taisymų sekimo informacija ar valdikliai gali būti importuojami (ir eksportuojami) – „LibreOffice“ atpažįsta „Word“ dokumentuose įterptą ar pašalintą tekstą, formato pakeitimus. Skirtingų autorių pataisoms pritaikomos skirtingos spalvos, taip pat rodomas taisymų laikas. Jei iš šablonų importuojami teksto langeliai ar etiketės, daugelis formatavimo požymių importuojami kaip tiesioginio pastraipos ar grafikos objekto formato požymiai. Vis dėlto, kai kurie formatavimo požymiai importo metu gali būti prarasti.

Taip pat galima importuoti ir eksportuoti RTF formatu. Šio tipo dokumentuose galima įrašyti daugelį teksto formatavimo požymių, o tokius failus be jokių nesklandumų atverti įvairiomis programomis skirtingose operacinėse sistemose. RTF formatas naudojamas ir iškarpinėje, kai iš „LibreOffice“ skaičiuoklės dokumento kopijuojate langelių bloką ir įdedate jį į „LibreOffice“ teksto dokumentą DDE saitu.

Pasirinkus filtrą Grynasis tekstas - pasirenkama koduotė teksto dokumentą galima įrašyti kitokia koduote. Bus atvertas dialogo langas, kuriame reikės pasirinkti koduotę, numatytuosius šriftus, kalbą ir eilučių skirtuką.

### HTML dokumentų importas ir eksportas

„LibreOffice“ tekstų rengykle į HTML dokumentus galima įterpti išnašas ir galines išnašas. Jos eksportuojamos kaip metagairės. Išnašų žymės eksportuojamos kaip hipersaitai.

Nežinomi rašmenys HTML dokumentuose įrašomi kaip komentarai. Teksto fragmentai, kurių pradžioje yra žymė „HTML:…“, o pabaigoje – „>“, yra interpretuojami kaip HTML kodas, tačiau eksportuojami be šių žymių. Po žymės „HTML:…“ gali būti įterpta kitokių gairių. Rašmenys su diakritiniais ženklais eksportuojant konvertuojami į ANSI koduotės rašmenis. Importo metu sukuriami tam tikri komentarai: pavyzdžiui, metagairėms, kurioms nėra tinkamų failo savybių laukų, arba nežinomoms gairėms.

„LibreOffice“ tekstų rengykle galima importuoti UTF-8 ar UCS2 koduočių HTML dokumentus. Bus atvaizduoti visi ANSI arba operacinės sistemos koduotėse esantys rašmenys.

HTML eksporto metu naudojama koduotė, parinkta lange LibreOffice → Parinktys Priemonės → Parinktys → Įkėlimas ir įrašymas → HTML suderinamumas. Rašmenys, kurių nėra toje koduotėje, įrašomi pakaitine forma ir šiuolaikinėse naršyklėse atvaizduojami teisingai. Jei eksportuojamame dokumente būtų tokių rašmenų, programa apie tai įspėtų.

Jei lange LibreOffice → Parinktys Priemonės → Parinktys → Įkėlimas ir įrašymas → HTML suderinamumas nustatyta eksportuoti su „Mozilla Firefox“, „MS Internet Explorer“ ar „LibreOffice Writer“ suderinamu formatu, visi svarbiausi šrifto požymiai (pvz., teksto spalva, šrifto dydis, pusjuodžio teksto ar kursyvo požymiai ir pan.) bus eksportuojami kaip tiesioginiai požymiai, aprašyti CSS1 stiliais (CSS „CSS, Cascading Style Sheets“ – tai pakopiniai stiliai). Importo metu taip pat naudojamas šis standartas.

Savybė „font“ naudojama „Mozilla Firefox“ naršyklėje. Su šia savybe prieš šrifto dydį galima nurodyti papildomus parametrus „font-style“ (italic, none), „font-variant“ (normal, small-caps) ir „font-weight“ (normal, bold).

- Pavyzdžiui, savybe „Font: bold italic small-caps 12pt/200% Arial, Helvetica“ nustatomas pusjuodis kursyvu, sumažintomis didžiosiomis raidėmis, dvigubo intervalo „Arial“ (arba „Helvetica“, jei „Arial“ nėra) šeimos šriftu užrašytas tekstas.

- Savybe „Font: 10pt“ nustatomas 10 punktų dydžio tekstas, o pusjuodžio teksto, kursyvo ir sumažintų didžiųjų raidžių požymiai netaikomi.

Jei eksportuojama naudojant „LibreOffice Writer“, valdiklių laukų dydis ir vidinės paraštės aprašomos naudojant stilius (spausdinimo formatus). Naudojant CSS1, dydį nusakančios savybės aprašomos parametrais „plotis“ ir „aukštis“. Savybe „Paraštės“ nustatomos vienodos visos puslapio paraštės. Jei reikalingos skirtingos paraštės, naudojamos savybės „Paraštės → Kairė“, „Paraštės → Dešinė“, „Paraštės → Viršus“ ir „Paraštės → Apačia“.

Atstumas nuo paveikslų ir kitų objektų iki teksto gali būti nustatomas atskirai „LibreOffice Writer“ ir „MS Internet Explorer“ eksportui. Jei viršutinė ir apatinė bei kairioji ir dešinioji paraštės yra skirtingos, atstumai aprašomi atitinkamos gairės parametru STYLE ir CSS1 dydį nusakančiomis savybėmis „Paraštės → Viršus“, „Paraštės → Apačia“, „Paraštės → Kairė“ ir „Paraštės → Dešinė“.

Kadrus eksportuoti galima naudojant CSS1 plėtinius objektams su absoliučiomis koordinatėmis. Tai įmanoma tik eksportuojant „Mozilla Firefox“ ir „LibreOffice Writer“ formatais. Kadrus galima lygiuoti kaip paveikslus, įskiepius ar slankiuosius kadrus, tačiau su rašmenimis susieti kadrų negalima.

Kadrai, kuriuose nėra skilčių, eksportuojant aprašomi gairėmis „<SPAN>“ arba „<DIV>“. Jei kadre yra skilčių, naudojama gairė „<MULTICOL>“.

„LibreOffice“ programoje parinkti matavimo vienetai naudojami ir CSS1 savybių HTML eksportui. Matavimo vienetus atskirai teksto ir HTML dokumentams galima nustatyti languose LibreOffice → Parinktys Priemonės → Parinktys → „LibreOffice“ tekstų rengyklė → Bendrosios parinktys ir LibreOffice → Parinktys Priemonės → Parinktys → „LibreOffice“ tinklalapių rengyklė → Rodymas. Eksportuojamų dešimtainių skilčių skaičius priklauso nuo parinktų matavimo vienetų.

Matavimo vienetai | Matavimo vienetų pavadinimas CSS1 apraše | Didžiausias galimas dešimtainių skilčių skaičius
--- | --- | ---
Milimetrai | mm | 2
Centimetrai | cm | 2
Coliai | in | 2
Cicerai | pc | 2
Punktai | pt | 1

„LibreOffice“ tinklalapių filtras suderinamas ir su kai kuriomis CSS2 galimybėmis. Vis dėlto, kad jomis būtų galima naudotis, lange LibreOffice → Parinktys Priemonės → Parinktys → Įkėlimas ir įrašymas → HTML suderinamumas turi būti įgalinta eksporto parinktis Spausdinimo išdėstymas. Tuomet HTML dokumentuose bus galima naudoti ne vien tik stilių „HTML dokumentas“, bet ir stilius „Pirmasis puslapis“, „Kairysis puslapis“ ir „Dešinysis puslapis“. Šiais stiliais spausdinamame dokumente galima nustatyti skirtingą pirmojo bei kairiųjų ir dešiniųjų puslapių dydį ir paraštes.

### Numeruotų sąrašų importas ir eksportas

Jei lange LibreOffice → Parinktys Priemonės → Parinktys → Įkėlimas ir įrašymas → HTML suderinamumas parinktas eksportas „LibreOffice Writer“ ar „Internet Explorer“ formatu, numeruoto sąrašo įtraukos aprašomos <OL> ir <UL> gairių parametru STYLE ir jo CSS1 savybe „margin-left“. Šia savybe nurodomas įtraukos pokytis kitos aukštesnio lygmens įtraukos atžvilgiu.

Kairioji pastraipos įtrauka numeruotame sąraše aprašoma CSS1 savybe „margin-left“. Pirmosios eilutės įtraukos numeruotuose sąrašuose yra nepaisoma ir ji nėra eksportuojama.

### Skaičiuoklės dokumentų importas ir eksportas

„LibreOffice“ importuoja ir eksportuoja nuorodas į pašalintus elementus, pavyzdžiui, į pašalintus stulpelius. Eksporto metu formules galima peržiūrėti, o nuorodos į pašalintą elementą vietoje bus žymuo „#REF!“. Žymuo „#REF!“ analogiškai sukuriamas ir importo metu.

### Grafikos failų importas ir eksportas

Kaip ir HTML dokumentų atveju, atveriant „LibreOffice“ grafikos failą galima rinktis filtrą, kurio pavadinime yra arba nėra ir „LibreOffice“ pateikčių rengyklės pavadinimas. Jei pasirinksite filtrą, kurio pavadinime neminima pateikčių rengyklė, failas bus atvertas kaip „LibreOffice Draw“ grafikos dokumentas. Kitu atveju failas, įrašytas sena programos versija, bus atvertas „LibreOffice Impress“ pateikčių rengyklėje.

Kai importuojamas EPS failas, dokumente rodoma paveikslo peržiūra. Jei peržiūros parodyti negalima, dokumente rodomas paveikslo dydį atitinkantis vietaženklis. „Unix“ ir „Microsoft Windows“ sistemose importuotą failą galima spausdinti postskriptiniu spausdintuvu. Jei naudojamas kitoks spausdintuvas, bus spausdinama paveikslo peržiūra. Kai EPS paveikslas eksportuojamas, sukuriama TIFF arba EPSI formato peržiūra. Jei EPS paveikslas kartu su kitais paveikslais eksportuojamas EPS formatu, toks failas į naująjį failą bus įterptas nepakeistas.

Importuojant ar eksportuojant paveikslus TIFF formatu galima apdoroti ir TIFF failus iš kelių puslapių. Tuomet paveikslai interpretuojami kaip atskirų paveikslų rinkinys viename faile, pavyzdžiui, kaip atskiri faksimilės lapai.

Kai kurias „LibreOffice“ grafikos ir „LibreOffice“ pateikčių rengyklių eksporto parinktis galima nustatyti po to, kai pasirenkama komanda Failas → Eksportuoti. Daugiau skaitykite skyriuje Paveikslų eksporto parinktys.

### Postskriptas

Jei norite eksportuoti dokumentą ar paveikslą postskriptiniu formatu:

1. Įdiekite postskriptinio spausdintuvo tvarkyklę, pavyzdžiui, „Apple LaserWriter“, jei tokios kompiuteryje dar nėra.

2. Spausdinkite dokumentą pasirinkę komandą Failas → Spausdinti.

3. Spausdinimo dialogo lange parinkite postskriptinį spausdintuvą ir pažymėkite parinktį Spausdinti į failą. Bus sukurtas postskriptinis failas.